SL Uradni list Evropske unije L 38/4

ODLOČBA KOMISIJE

z dne 8. februarja 2007

o dodelitvi treh dodatnih ribolovnih dni Nizozemski in Združenemu kraljestvu zaradi okrepljenega opazovanja v skladu s Prilogo IIa k Uredbi Sveta (ES) št. 51/2006

(notificirano pod dokumentarno številko C(2007) 365)

(Besedilo v nizozemskem in angleškem jeziku je edino verodostojno)

(2007/88/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 51/2006 z dne 22. decembra 2005 o določitvi ribolovnih možnosti in s tem povezanih pogojev za nekatere staleže rib in skupin staležev rib, ki se uporabljajo v vodah Skupnosti in za plovila Skupnosti v vodah, kjer so potrebne omejitve ulova, za leto 2006 (1), in zlasti točke 11 Priloge IIA,

po posvetovanju z Znanstvenim, tehničnim in ekonomskim odborom za ribištvo,

ob upoštevanju naslednjega:

(1) Točka 8.2 Priloge IIA k Uredbi (ES) št. 51/2006 določa največje število dni na leto, ko je plovilo lahko prisotno v katerem koli območju iz točke 2 navedene priloge, če ima na krovu eno izmed ribolovnih orodij iz točke 4 navedene priloge.

(2) Točka 11 Priloge IIA Komisiji omogoča, da na podlagi programa okrepljenega opazovanja v okviru partnerstva med znanstveniki in ribiško industrijo dodeli tri dodatne ribolovne dni, ko sme biti plovilo prisotno v območju, če ima na krovu orodje iz točke 4 navedene priloge.

(3) Nizozemska in Združeno kraljestvo sta predložili tak program okrepljenega opazovanja v okviru partnerstva med znanstveniki in ribiško industrijo.

(4) Glede na predložena programa bi bilo treba dodeliti tri dodatne dni na morju Nizozemski in Združenem kraljestvu za obdobje od 1. februarja 2006 do 31. januarja 2007 za plovila, ki sodelujejo v predloženih programih okrepljenega opazovanja.

(5) Ukrepi, predvideni s tem sklepom, so v skladu z mnenjem Odbora za ribištvo in ribogojstvo –

SPREJELA NASLEDNJO ODLOČBO:

Člen 1

Največje število dni, določeno v točki 8.2 Priloge IIA k Uredbi (ES) št. 51/2006, se za plovila, ki imajo na krovu eno izmed ribolovnih orodij iz točke 4 Priloge IIA, poveča za tri dni za plovila, ki plujejo pod nizozemsko zastavo ali zastavo Združenega kraljestva in sodelujejo v predloženih programih okrepljenega opazovanja iz točke 11.1 navedene priloge.

Člen 2

1. Sedem dni po objavi te odločbe v Uradnem listu Evropske unije Nizozemska in Združeno kraljestvo predložita Komisiji izčrpen seznam plovil, izbranih za vzorčenje v zvezi s predloženima programoma okrepljenega opazovanja.

2. Samo plovila, ki so bila izbrana za načrte vzorčenja in so sodelovala do zaključka programov okrepljenega opazovanja, predvidenih za leto 2006, bodo uživala ugodnosti dodelitve dodatnih dni, kakor je določeno v členu 1.

Člen 3

Nizozemska in Združeno kraljestvo dva meseca po zaključku programov okrepljenega opazovanja za leto 2006 predložita Komisiji poročilo o rezultatih programov za vrste in območja, ki sta ju pokrivala.

Člen 4

Ta odločba je naslovljena na Kraljevino Nizozemsko in Združeno kraljestvo Velike Britanije in Severne Irske.

V Bruslju, 8. februarja 2007 Za Komisijo Joe BORG Član Komisije

(1) UL L 16, 20.1.2006, str. 1. Uredba, kakor je bila nazadnje spremenjena z Uredbo Komisije (ES) št. 2017/2006 (UL L 384, 29.12.2006, str. 44).